12.1 สรุปฐานะการเงินและผลการดำเนินงานในระยะ 3 ปีที่ผ่านมา

  ------------------------------- ----------- --- ----------- --- ------------- ---
  ข้อมูลทางการเงิน (หน่วย : พันบาท)    2552            2551            2550           

  สินทรัพย์รวม                       6,863,223       7,340,529       8,358,394      

  หนี้สินรวม                         6,706,438       6,639,494       7,404,800      

  ทุนจดทะเบียนเรียกชำระแล้ว           1,251,200       1,251,200       1,251,200      

  ส่วนของผู้ถือหุ้น                     156,785         701,035         953,594        

  รายได้จากการประกอบกิจการโรงแรม    671,331         853,302         680,647        

  รายได้จากการขายอสังหาริมทรัพย์       (79,911)        960,017         120,605        

  รายได้รวม                        632,720         1,869,022       860,001        

  กำไร (ขาดทุน) สุทธิ                (544,250)       (252,559)       (1,015,109)    

  อัตราการเติบโต (%)                                                               

  สินทรัพย์รวม                       -6.5%           -12.2%          -15.9%         

  รายได้จากการประกอบกิจการโรงแรม    -21.3%          25.4%           9.0%           

  รายได้จากการขายอสังหาริมทรัพย์       -108.3%         696.0%          -93.7%         

  รายได้รวม                        -66.1%          117.3%          66.9%         

  ส่วนของผู้ถือหุ้น                     -77.6%          -26.5%          -74.5%         

  อัตราส่วนทางการเงิน (%)                                                           

  อัตรากำไรขั้นต้น                    77.9%           43.4%           -12.0%         

  อัตรากำไรสุทธิ                     -86.0%          -13.5%          -118.0%        

  อัตราผลตอบแทนผู้ถือหุ้น               -126.9%         -30.5%          -43.3%         

  อัตราผลตอบแทนจากสินทรัพย์           -7.7%           -3.2%           -11.1%         

  ข้อมูลต่อหุ้น (บาท)                                                                 

  มูลค่าตามบัญชีต่อหุ้น                  0.13            0.56            0.76           

  กำไรสุทธิต่อหุ้น 1                   (0.43)          (0.20)          (0.81)         

  อัตราส่วนราคาตลาดต่อกำไรสุทธิ 1      (2.87)          (10.80)         (5.30)         

  เงินปันผลต่อหุ้น                     -               -               -              
  ------------------------------- ----------- --- ----------- --- ------------- ---

หมายเหตุ : 1 จำนวนหุ้นที่ใช้คำนวณจากจำนวนถัวเฉลี่ยถ่วงน้ำหนักของหุ้นสามัญที่เรียกชำระแล้ว

 

12.2 คำอธิบายและการวิเคราะห์ฐานะการเงินและผลการดำเนินงาน

12.2.1 สรุปผลการดำเนินงานที่ผ่านมา

งบการเงินรวมของบริษัท แกรนด์ แอสเสท โฮเทลส์ แอนด์ พรอพเพอร์ตี้ จำกัด (มหาชน)
และบริษัทย่อย (กลุ่มบริษัทฯ) มีผลขาดทุนสุทธิ 544.2 ล้านบาทซึ่งเพิ่มขึ้น 291.7 ล้านบาท
จากขาดทุนสุทธิ 252.6 ล้านบาท ในปี 2551 ส่วนงบการเงินเฉพาะกิจการนั้น
แสดงผลการดำเนินงานขาดทุนสุทธิ 318.9 ล้านบาท ซึ่งเพิ่มขึ้น 305.4 ล้านบาทจากขาดทุนสุทธิ
13.6 ล้านบาทในปี 2551
ปัจจัยซึ่งส่งผลกระทบต่อผลการดำเนินงานที่เปลี่ยนแปลงจากปีก่อนอย่างมีสาระสำคัญล้วนเป็นผลสืบเนื่องมาจากเหตุการณ์ที่ผู้ซื้อหุ้นกู้ของบริษัทฯ
ซึ่งเป็นบริษัทที่เกี่ยวข้องกันได้เข้าสู่กระบวนการชำระบัญชีตามกฎหมายล้มละลายเมื่อเดือนกันยายน
2551 ทำให้บริษัทฯ ไม่สามารถเบิกเงินกู้ส่วนที่เหลือจำนวนประมาณ 5 พันล้านบาทได้
เป็นเหตุให้การดำเนินการก่อสร้างโครงการต่างๆ
ตามเป้าหมายที่วางไว้ต้องหยุดชะงักลงชั่วคราวรวมทั้งการรับรู้รายได้ตามส่วนงานที่เสร็จจนกว่าบริษัทฯ
จะสามารถหาแหล่งเงินกู้ทดแทนได้ และจากปัจจัยต่างๆ ที่เกิดในปีก่อนหรือปี 2551
ไม่ว่าจะเป็นวิกฤตการณ์ทางการเงินในสหรัฐอเมริกา
และผลกระทบที่มีต่อสภาวะเศรษฐกิจโลกอย่างรุนแรง
ความไม่แน่นอนทางการเมืองและเหตุการณ์ไม่สงบภายในประเทศ
รวมทั้งการแพร่ระบาดของไข้หวัดสายพันธุ์ใหม่ (H1N1) ในช่วงกลางปี 2552 นี้
ล้วนส่งผลกระทบต่อการเติบโตทางด้านเศรฐกิจ การท่องเที่ยวและภาคธุรกิจโรงแรมโดยรวม
ทำให้การดำเนินธุรกิจโรงแรมของกลุ่มบริษัทฯ
ไม่เป็นไปตามเป้าหมายที่กำหนดไว้นับแต่ช่วงครึ่งปีหลังของปีก่อนเป็นต้นมา ดังรายละเอียดข้างล่างนี้

1.  รายได้จากธุรกิจโรงแรมและอสังหาริมทรัพย์

ปี 2552 บริษัทฯ มีรายได้รวม 632.7 ล้านบาท ลดลง 1,236.3 ล้านบาทหรือร้อยละ 66
เมื่อเทียบกับปี 2551 (สำหรับบริษัท ฯ มีจำนวน 485.8 ล้านบาทและลดลง 1,207.1
ล้านบาทหรือร้อยละ 71) โดยรายได้รวมของปี 2552 ประกอบด้วยรายได้จากธุรกิจโรงแรม
671.3 ล้านบาท คิดเป็นสัดส่วนร้อยละ 106 ของรายได้รวม
รายได้จากการขายอสังหาริมทรัพย์มีจำนวนติดลบ 79.9 ล้านบาท คิดเป็นสัดส่วนร้อยละ -13
ของรายได้รวม และรายได้อื่นๆ 41.3 ล้านบาทคิดเป็นสัดส่วนร้อยละ 7 ของรายได้รวม
โดยมีรายละเอียดดังนี้

  1.1 รายได้จากธุรกิจอสังหาริมทรัพย์

  รายได้จากธุรกิจอสังหาริมทรัพย์
  ซึ่งรับรู้ตามเกณฑ์อัตราร้อยละของงานพัฒนาที่ทำเสร็จทุกโครงการของกลุ่มบริษัทฯ ในปี 2552 นี้
  มียอดติดลบ 79.9 ล้านบาทและลดลง 1,039.9 ล้านบาทหรือร้อยละ 108 เมื่อเทียบกับปี 2551
  (สำหรับบริษัทฯ มียอดติดลบ 79.9 ล้านบาท และลดลง 1,039.9 ล้านบาทหรือร้อยละ 108
  เช่นกัน) โดยมีสาเหตุหลักจากการหยุดธุรกรรมการก่อสร้างและการขายต่างๆ
  ชั่วคราวจากปัจจัยทางการเงินดังที่กล่าวไว้ข้างต้น
  อีกทั้งมีผู้จองซื้อห้องชุดบางรายได้มีการขอคืนและยกเลิกสัญญาซื้อขายห้องชุดจำนวนหนึ่ง

  นอกจากนี้ ในไตรมาสที่ 4 ปี 2552 บริษัทฯ
  ได้มีการรับรู้การปรับลดงบประมาณการก่อสร้างโดยเฉพาะดอกเบี้ยที่ถือเป็นต้นทุนโครงการ
  เพื่อสะท้อนให้เห็นถึงงบประมาณที่แท้จริง
  เนื่องจากโครงการแล้วเสร็จในโครงการพัฒนาอสังหาริมทรัพย์ 2 โครงการอันได้แก่
  โครงการเดอะ เทรนดี้ คอนโดมิเนียมและโครงการหัวหิน บลูลากูน
  การปรับลดงบประมาณการก่อสร้างดังกล่าวส่งผลต่อต้นทุน
  ซึ่งรับรู้ตามเกณฑ์อัตราร้อยละของงานที่พัฒนาเสร็จ บริษัทฯ
  จึงได้มีการโอนกลับต้นทุนการขายอสังหาริมทรัพย์ที่เคยรับรู้ไปแล้วในงวดก่อนๆ เป็นจำนวนเงิน
  53.6 ล้านบาท (โครงการเดอะ เทรนดี้ คอนโดมิเนียม จำนวน 39.9 ล้านบาท
  และโครงการหัวหิน บลูลากูน จำนวน 13.7 ล้านบาท)

  อนึ่ง กลุ่มบริษัทฯ
  จะมีการทะยอยรับรู้รายได้จากการขายอสังหาริมทรัพย์ที่โอนกลับดังที่กล่าวไว้ข้างต้น
  ภายหลังจากที่งานก่อสร้างของโครงการเริ่มดำเนินการและมีความคืบหน้า

2.  รายได้จากการประกอบกิจการโรงแรม

  รายได้จากการประกอบกิจการโรงแรมของกลุ่มบริษัทฯ ลดลง 182.0 ล้านบาทหรือร้อยละ 21
  เมื่อเทียบกับปีก่อน (สำหรับบริษัทฯ คือโรงแรมเดอะ เวสทิน แกรนด์ สุขุมวิท ลดลง 147.1
  ล้านบาทหรือร้อยละ 27)
  อันเป็นผลเนื่องจากเหตุการณ์ไม่สงบและความไม่แน่นอนทางการเมืองในประเทศ
  ตลอดจนการแพร่ระบาดของไข้หวัด ดังที่กล่าวไว้ในสรุปเหตุปัจจัยข้างต้น
  ซึ่งมีผลทำให้อัตราการเข้าพักของนักท่องเที่ยวต่างชาติลดลง และกลุ่มบริษัทฯ
  จำเป็นต้องลดราคาห้องพักพร้อมจัดรายการส่งเสริมการขายต่างๆ ที่ดึงดูดใจเพื่อกระตุ้นยอดขาย

  1.3 รายได้อื่น

  รายได้อื่นของกลุ่มบริษัทฯ ลดลง 14.4 ล้านบาทหรือร้อยละ 37 เมื่อเทียบกับปีก่อน
  (สำหรับบริษัทฯ ลดลง 18.5 ล้านบาทหรือร้อยละ 12)
  โดยส่วนใหญ่เป็นการลดลงของรายได้จากค่าปรับจากลูกค้าห้องชุดที่ผิดสัญญา
  ค่าชดเชยความเสียหายจากงานก่อสร้าง
  และรายได้จากการเรียกเก็บค่าบริการจากบริษัทที่เกี่ยวข้อง

2.  ต้นทุนและค่าใช้จ่ายในการขายและบริหาร และอื่นๆ

ค่าใช้จ่ายรวมของกลุ่มบริษัทฯ สำหรับปี 2552 ลดลง 1,061.6 ล้านบาทหรือร้อยละ 58
เมื่อเทียบกับปี 2551 (สำหรับบริษัทฯ ลดลง 1,016.6 ล้านบาทหรือร้อยละ 71)
โดยค่าใช้จ่ายรวมของกลุ่มบริษัทฯ ในปี 2552 ประกอบด้วย
ต้นทุนการขายในการประกอบกิจการโรงแรมจำนวน 260.5 ล้านบาท
ต้นทุนการขายบ้านพร้อมที่ดินและหน่วยในอาคารชุดจำนวนติดลบ 126.3 ล้านบาท
และค่าใช้จ่ายในการขายและบริหารรวมทั้งอื่นๆ จำนวน 644.7 ล้านบาท โดยมีรายละเอียดดังนี้

  2.1 ต้นทุนการขายอสังหาริมทรัพย์

  ต้นทุนการขายอสังหาริมทรัพย์ของกลุ่มบริษัทฯ มีจำนวนติดลบ 126.3 ล้านบาทและลดลง 867.6
  ล้านบาทหรือร้อยละ 117 เมื่อเทียบกับปี 2551 (สำหรับบริษัท ฯ มีจำนวนติดลบ 126.3
  ล้านบาท และลดลง 867.6 ล้านบาทหรือร้อยละ 117 เช่นกัน)
  ทั้งนี้เป็นผลเนื่องจากเหตุผลดังที่กล่าวไว้ในข้อ 1.1

  2.2 ต้นทุนการขายประกอบกิจการโรงแรม

  ต้นทุนการขายประกอบกิจการโรงแรมของกลุ่มบริษัทฯ ลดลง 34.0 ล้านบาท หรือร้อยละ 12
  เมื่อเทียบกับปี 2551 (สำหรับบริษัทฯ ลดลง 19.2 ล้านบาท หรือร้อยละ 11)
  โดยเป็นผลจากรายได้ที่ลดลงดังที่กล่าวไว้ในข้อ 1.2

  2.3 ค่าใช้จ่ายในการขายและบริหาร

  ค่าใช้จ่ายในการขายและบริหารของกลุ่มบริษัทฯ ลดลง 125.5 ล้านบาทหรือร้อยละ 23
  เมื่อเทียบกับปี2551 (สำหรับบริษัทฯ ลดลง 88.8 ล้านบาท หรือร้อยละ 25)
  โดยส่วนใหญ่เป็นการลดลงในค่าใช้จ่ายที่สัมพันธ์กับการรับรู้รายได้ธุรกิจพัฒนาอสังหาริมทรัพย์จำนวนประมาณ
  52.4 ล้านบาทอันได้แก่
  การลดลงของค่าใช้จ่ายส่วนกลางเฉลี่ยจากนิติบุคคลอาคารชุดจำนวนประมาณ 25.6 ล้านบาท
  การลดลงของเงินชดเชยค่าเสียหายแก่ลูกค้าโครงการพัฒนาธุรกิจอสังหาริมทรัพย์ที่ขอยกเลิกสัญญาซื้อขายเนื่องจากโครงการก่อสร้างล่าช้าและไม่แล้วเสร็จตามแผนการที่กำหนดลดลงประมาณ
  18.8 ล้านบาท และการลดลงของค่าใช้จ่ายอื่นๆ อีกจำนวนประมาณ 8.0 ล้านบาท
  ตลอดจนการลดลงในค่าใช้จ่ายทางกฎหมายจำนวนประมาณ 20.1 ล้านบาท
  การลดลงของผลขาดทุนจาการด้อยค่าสินทรัพย์ในโครงการพัฒนาอสังหาริมทรัพย์ของบริษัทย่อย
  จำนวน 19.8 ล้านบาท การลดลงของค่าชดเชยความเสียหายของงานก่อสร้าง จำนวน 16.9
  ล้านบาท
  และการลดลงของค่าใช้จ่ายในการขายและบริหารที่สัมพันธ์กับรายได้ของธุรกิจโรงแรมจำนวนประมาณ
  24.9 ล้านบาท ในขณะที่ค่าใช้จ่ายในการดำเนินการอื่นๆ เพิ่มขึ้นจำนวน 8.6 ล้านบาท

  2.4 ค่าเสื่อมราคาและค่าตัดจำหน่าย

  ค่าเสื่อมราคาและค่าตัดจำหน่ายของกลุ่มบริษัทฯ ในปี 2552 ลดลง 16.4 ล้านบาทหรือร้อยละ 7
  เมื่อเทียบกับปี 2551 (บริษัทฯ: ลดลง 23.0 ล้านบาทหรือร้อยละ 21)
  ทั้งนี้เป็นผลเนื่องมาจากสินทรัพย์ประเภทอุปกรณ์ตกแต่งในธุรกิจโรงแรมของบริษัทฯ
  ได้มีการคิดค่าเสื่อมราคารหมดสิ้นแล้วเป็นส่วนใหญ่

  2.5 ค่าตอบแทนกรรมการและผู้บริหาร

  ค่าตอบแทนกรรมการและผู้บริหารของกลุ่มบริษัทฯ และบริษัทฯ ในปี 2552 ลดลง 18.0 ล้านบาท
  หรือร้อยละ 44 เมื่อเทียบกับปี 2551 ทั้งนี้เป็นผลเนื่องมาจากจำนวนผู้บริหารชาวต่างชาติ
  และคนไทยลดลง

ฐานะการเงิน

1) สินทรัพย์

สินทรัพย์รวมของบริษัทฯ ณ 31 ธันวาคม 2552 มีจำนวน 6,863.2 ล้านบาท ลดลง 477.3
ล้านบาท หรือร้อยละ 7 เมื่อเทียบกับสินทรัพย์รวม จำนวน 7,340.5 ล้านบาท ณ สิ้นปีที่แล้ว
โดยส่วนใหญ่เป็นการลดลงในสินทรัพย์หมุนเวียนประเภทเงินสดจำนวน 334.6 ล้านบาท
เนื่องจากการจ่ายชำระคืนเงินมัดจำแก่ผู้จองซื้อห้องชุดของโครงการในกลุ่มบริษัทฯ
ที่ได้มีการขอคืนและยกเลิกสัญญาซื้อขายห้องชุด และการจ่ายชำระคืนแก่เจ้าหนี้ค่าก่อสร้าง
การลดลงในมูลค่างานที่เสร็จแต่ยังไม่ได้เรียกชำระจำนวน 89.7 ล้านบาท เนื่องจากในปี 2552
บริษัทฯ
ได้มีการโอนกรรมสิทธิ์ห้องชุดส่วนใหญ่ให้แก่ลูกค้าในโครงการพัฒนาอสังหาริมทรัพย์ที่ได้ปิดการก่อสร้างลงแล้ว
คือโครงการ เดอะ เทรนดี้ คอนโดมิเนียมและโครงการหัวหิน บลู ลากูน ในขณะเดียวกัน
ต้นทุนการพัฒนาอสังหาริมทรัพย์กลับมีจำนวนเพิ่มขึ้นจำนวน 208.8 ล้านบาท เนื่องจากในปี 2552
มีผู้จองซื้อห้องชุดจำนวนหนึ่งในโครงการพัฒนาอสังหาริมทรัพย์ของกลุ่มบริษัทฯ
ได้มีการขอคืนและยกเลิกสัญญาซื้อขายห้องชุด ในขณะที่สินทรัพย์ไม่หมุนเวียนประเภทที่ดิน อาคารและ
อุปกรณ์ลดลงจำนวน 162.2 ล้านบาท โดยมีรายละเอียดสินทรัพย์ต่างๆ ดังนี้

-   เงินสดและรายการเทียบเท่าเงินสด ณ วันสิ้นปี 2552 บริษัทฯ มีเงินสด ณ วันสิ้นปี 2552
    จำนวน 177.6 ล้านบาท คิดเป็นร้อยละ 2.6 ของสินทรัพย์รวมและลดลงจำนวน 334.6
    ล้านบาท เมื่อเทียบกับจำนวน 512.2 ล้านบาท ณ สิ้นปีที่แล้ว
    เนื่องจากส่วนใหญ่เป็นการจ่ายชำระคืนเงินมัดจำจำนวน 383.5
    ล้านบาทแก่ผู้จองซื้อห้องชุดของโครงการพัฒนาอสังหาริมทรัพย์ในกลุ่มบริษัทฯ
    ที่ได้มีการขอคืนและยกเลิกสัญญาซื้อขายห้องชุดดังที่กล่าวไว้ข้างต้น และการจ่ายชำระหนี้จำนวน
    154.4 ล้านบาทแก่เจ้าหนี้ค่าก่อสร้างที่ค้างชำระ

-   มูลค่างานที่เสร็จแต่ยังไม่ได้เรียกชำระ ณ วันที่ 31 ธันวาคม 2552 บริษัท ฯ
    มีมูลค่างานที่เสร็จแต่ยังไม่ได้เรียกชำระเท่ากับ 26.5 ล้านบาท คิดเป็นร้อยละ 0.4
    ของสินทรัพย์รวมและลดลงจำนวน 89.7 ล้านบาท เมื่อเทียบกับจำนวน 116.1 ล้านบาท ณ
    วันที่ 31 ธันวาคม 2551 ดังปรากฎรายละเอียดในหมายเหตุประกอบงบการเงินที่ 8
    โดยเป็นการลดลงในโครงการ เดอะ เทรนดี้ และโครงการหัวหิน บลู ลากูน จำนวน 55.5
    ล้านบาท และ 34.2 ล้านบาท จากการโอนห้องชุดที่เหลืออยู่หลังโครงการแล้วเสร็จตามลำดับ

-   ต้นทุนการพัฒนาอสังหาริมทรัพย์ ณ วันที่ 31 ธันวาคม 2552 บริษัทฯ
    มีต้นทุนการพัฒนาอสังหาริมทรัพย์คงเหลือสุทธิ จำนวน 1,337.4 ล้านบาท คิดเป็นร้อยละ 19
    ของสินทรัพย์รวมและเพิ่มขึ้น จำนวน 208.8 ล้านบาท เมื่อเทียบกับมูลค่าคงเหลือสุทธิ
    1,128.7 ล้านบาท ณ สิ้นปี 2551 ดังรายละเอียดในหมายเหตุประกอบงบการเงินที่ 10
    โดยส่วนใหญ่เป็นการเพิ่มขึ้นในโครงการ เดอะ รีเจ้นท์ เรสซิเด้นส์
    จากการที่มีผู้จองซื้อห้องชุดบางรายได้มีการขอคืนและยกเลิกสัญญาซื้อขายห้องชุด
    มีผลทำให้บริษัทฯ
    ต้องบันทึกล้างการรับรู้รายได้และต้นทุนขายในโครงการอสังหาริมทรัพย์ที่เคยบันทึกไว้

-   ที่ดิน อาคารและอุปกรณ์ : ณ สิ้นปี 2552 บริษัทฯ มีที่ดิน อาคารและอุปกรณ์สุทธิ จำนวน
    4,934.9 ล้านบาท คิดเป็นร้อยละ 72 ของ สินทรัพย์รวม และลดลงจำนวน 162.2 ล้านบาท
    จากสิ้นปี 2551 ซึ่งมีจำนวน 5,097.2 ล้านบาท สินทรัพย์ส่วนใหญ่ที่ลดลง เนื่องจากในปี
    2552 บริษัทฯ มีการตัดค่าเสื่อมราคาประจำปี
    ในจำนวนสูงกว่ามูลค่าสินทรัพย์ที่เพิ่มขึ้นในโครงการต่างๆ ในปี 2552 เนื่องจากบริษัทฯ
    หยุดธุรกรรมการก่อสร้างโครงการต่างๆ ที่ไม่แล้วเสร็จลงชั่วคราว ดังเหตุผลที่กล่าวไว้ข้างต้น

2) หนี้สินรวม

ณ สิ้นปี 2552 หนี้สินรวมของบริษัทฯ เพิ่มขึ้นจำนวน 66.9 ล้านบาทหรือคิดเป็นร้อยละ 1
จากจำนวน 6,639.5 ล้านบาท ในปี 2551 เป็น 6,706.4 ล้านบาท
ส่วนใหญ่เป็นการเพิ่มขึ้นในหนี้สินหมุนเวียนจำนวน 77.1 ล้านบาท
ซึ่งส่วนใหญ่เป็นการเพิ่มขึ้นในดอกเบี้ยค้างจ่ายหุ้นกู้ในบริษัทที่เกี่ยวข้องกันจำนวน 396.9 ล้านบาท
ภายใต้เงื่อนไขข้อตกลงของสัญญาหุ้นกู้ อีกทั้ง บริษัทฯ
อยู่ในระหว่างการเจรจาหนี้สินที่มีกับผู้ซื้อหุ้นกู้ของบริษัท ในขณะที่เจ้าหนี้ค่าก่อสร้าง
เงินมัดจำรับ-อสังหาริมทรัพย์ และเจ้าหนี้อื่นลดลงเป็นจำนวน 71.8 ล้านบาท 88.4 ล้านบาทและ
173.9 ล้านบาทตามลำดับ เนื่องจากการจ่ายชำระคืนตามข้อตกลงที่กำหนดไว้
ส่วนหนี้สินไม่หมุนเวียน ณ สิ้นปี 2552 ลดลง 10.2 ล้านบาท จากจำนวน 5,533.5 ล้านบาท ณ
สิ้นปี 2551 เป็นจำนวน 5,523.4 ล้านบาท

3) ส่วนของผู้ถือหุ้น

ส่วนของผู้ถือหุ้น ณ วันที่ 31 ธันวาคม 2552 เท่ากับ 156.8 ล้านบาทลดลง 544.2 ล้านบาท
หรือลดลงร้อยละ 78 จากปี 2551 โดยส่วนใหญ่เป็นผลจากผลประกอบการที่ขาดทุนในปี 2552
จำนวน 544.2 ล้านบาทดังที่กล่าวไว้ในหัวข้อคำอธิบายผลการดำเนินงาน

4) แหล่งที่มาของเงินทุน

ในปี 2552 แหล่งที่มาของเงินทุนที่สำคัญของบริษัทฯ
ส่วนใหญ่มาจากเงินสดสุทธิรับจากผลประกอบการในธุรกิจโรงแรม 2 แห่ง
เงินคืนภาษีมูลค่าเพิ่มจากกรมสรรพากรในบริษัทย่อย
และการโอนห้องชุดของธุรกิจอสังหาริมทรัพย์โครงการ เดอะ เทรนดี้ เพื่อใช้เป็นเงินทุนหมุนเวียน
และการชำระหนี้คืนแก่เจ้าหนี้ค่าก่อสร้างและเงินมัดจำของผู้ซื้อห้องชุดที่ได้ขอยกเลิกสัญญาซื้อขายและคืนห้องชุดแก่บริษัทฯ

5) การบริหารจัดการสภาพคล่อง

ในปี 2552
แหล่งที่มาของเงินทุนที่สำคัญของบริษัทฯส่วนใหญ่มาจากเงินสดสุทธิจากกิจการดำเนินงานของธุรกิจโรงแรม
2 แห่ง จำนวน 127.1 ล้านบาท เงินคืนภาษีมูลค่าเพิ่มจากกรมสรรพากรจำนวน 52.6 ล้านบาท
และธุรกิจอสังหาริมทรัพย์จากการโอนห้องชุดเป็นส่วนใหญ่ของโครงการ เดอะ เทรนดี้ จำนวน
104.8 ล้านบาท ดังที่กล่าวไว้ข้างต้น
โดยเงินสดสุทธิดังกล่าวส่วนใหญ่ได้นำไปใช้ในการจ่ายคืนเจ้าหนี้ค่าก่อสร้างจำนวน 154.4 ล้านบาท
จ่ายคืนเงินมัดจำห้องชุดแก่ลูกค้าโครงการพัฒนาอสังหาริมทรัพย์ที่ขอคืนและยกเลิกสัญญาจำนวน
383.5 ล้านบาท และลงทุนในสินทรัพย์ถาวรของธุรกิจโรงแรมจำนวน 45.2 ล้านบาท